[pic] | KOMISIJA EVROPSKIH SKUPNOSTI |

Bruselj, 26.6.2009

COM(2009) 327 konč.

Predlog

SKLEP SVETA

o podpisu in začasni uporabi statuta Mednarodne agencije za obnovljivo energijo (IRENA) s strani Evropske skupnosti

OBRAZLOŽITVENI MEMORANDUM

Že nekaj časa se je razpravljalo o ustanovitvi „Mednarodne agencije za obnovljivo energijo“ (IRENA), ki naj bi postala center odličnosti za obnovljivo energijo, svetovanje vladam o pripravi nacionalnih programov za uvedbo obnovljivih virov energije, širjenje informacij o obnovljivih virih energije ter usposabljanje in svetovanje o najboljših praksah in financiranju. Statut agencije IRENA (v nadaljnjem besedilu: statut) je 26. januarja 2009 v Bonnu podpisalo 75 držav, med katerimi je bilo 20 držav članic.

Člen VI statuta omogoča, da postanejo članice regionalne medvladne organizacije za gospodarsko povezovanje. Dvajset držav članic je že podpisalo statut in očitno je, da mora biti Skupnost zastopana v agenciji, kjer nekatere obveznosti iz statuta vplivajo ali bodo verjetno vplivale na ukrepe iz aktov Skupnosti, ki so bili sprejeti na področju okolja in energije, ter tako na pristojnosti Skupnosti. Postopek vključitve ne zahteva pogajanj, saj je statut že sprejelo 75 držav. Zato se je v skladu s tem mogoče vključiti v agencijo IRENA na podlagi sklepa Sveta, s katerim se imenuje oseba, ki je pooblaščena za podpis statuta v imenu Evropske skupnosti, in omogoči začasna uporaba statuta.

Ta predlog omogoča podpis statuta in njegovo začasno uporabo.

1.1. Podpis Skupnosti

V členu XIX statuta je določeno, da ostane statut odprt za podpisnice (tudi za regionalne medvladne organizacije za gospodarsko povezovanje), dokler ne začne veljati trideseti dan po datumu deponiranja petindvajsetega instrumenta o ratifikaciji.

1.2. Sodelovanje v agenciji IRENA pred vključitvijo

Ker statut agencije IRENA morda ne bo začel veljati v bližnji prihodnosti, in sicer zaradi določbe v členu XIX, se predvideva, da Skupnost sodeluje v največjem možnem obsegu pri vseh pripravljalnih dejavnostih, kot je pripravljalna ali vmesna komisija.

Predlog

SKLEP SVETA

o podpisu in začasni uporabi statuta Mednarodne agencije za obnovljivo energijo (IRENA) s strani Evropske skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 175(1) ter prvega pododstavka člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Statut Mednarodne agencije za obnovljivo energijo (v nadaljnjem besedilu: statut) je 26. januarja 2009 na ustanovni konferenci v Bonnu podpisalo 75 držav, med katerimi je 20 držav članic.

(2) V skladu s statutom Mednarodna agencija za obnovljivo energijo (IRENA) „spodbuja široko uveljavitev in povečevanje sprejemljivosti in trajnostne rabe vseh oblik obnovljive energije, ob upoštevanju nacionalnih prednostnih nalog in upoštevanju koristi, ki izhajajo iz kombiniranega pristopa uporabe obnovljivih virov energije in ukrepov energetske učinkovitosti, prispevka obnovljive energije za ohranitev okolja, z omejevanjem pritiskov na naravne vire in zmanjševanjem krčenja gozdov, zlasti krčenja tropskih gozdov, širjenja puščav in izgubljanja biotske raznovrstnosti ter za zaščito podnebja, gospodarsko rast in socialno kohezijo, vključno z odpravo revščine in trajnostnim razvojem, dostop in varnost oskrbe z energijo, regionalni razvoj in za medgeneracijsko odgovornost“.

(3) Na področjih, ki jih zajema statut, so pristojne Evropska skupnost in njene države članice. Nekatere obveznosti iz statuta vplivajo ali bodo verjetno vplivale na ukrepe iz aktov Skupnosti, ki so bili sprejeti na področju okolja in energije.

(4) Glede na to, da statut začne veljati šele trideseti dan po deponiranju petindvajsetega instrumenta o ratifikaciji in da do takrat ostane odprt za podpisnice, je treba statut podpisati v imenu Evropske skupnosti v skladu s členom XIX A. Ob upoštevanju, da je bila na ustanovni konferenci agencije IRENA 26. januarja 2009 ustanovljena pripravljalna komisija za agencijo, ki naj bi omogočila njeno hitro in učinkovito ustanovitev, vključno s pripravo vmesnega delovnega programa in proračuna, se zdi koristno polno sodelovati v dejavnostih agencije IRENA od podpisa naprej. Statut naj bi se začasno uporabljal od 1. junija 2009 –

SKLENIL:

Člen 1

Predsednik Sveta se pooblašča, da imenuje osebo(-e), ki v imenu Evropske skupnosti podpiše(-jo) statut Mednarodne agencije za obnovljivo energijo, ki je bila ustanovljena 26. januarja 2009 v Bonnu.

Člen 2

Do začetka veljavnosti Skupnost začasno uporablja statut od 1. junija 2009.

V Bruslju,

Za Svet

Predsednik